text: Mærker sælger dårligt  
  18 februar 2015 kl. 16.49
  Salget af mærker til fordel for landets julemærkehjem falder stærkt. 
  Det betyder, at børn risikerer ikke at kunne få hjælp.
  Julemærkehjemmene har det så svært som aldrig før. Salget af julemærker går kun én vej, og det er nedad, mens udgifterne til vand, varme og mad kun stiger.
  Det er noget de mærker på julemærkehjemmet i Kollund. Her har de fleste af børnene haft en hård opvækst med for eksempel svigt eller misbrug i familien eller mobning i skolen.
  Set over de sidste 10 år er omsætningen af solgte julemærker faldet med 9 mio. fra 26 til 17. Det er en nedgang på 29%. 
  Til gengæld er udgifterne til den daglige drift steget.
  Men selvom et ophold på 10 uger koster 61.000 kroner, så betaler hverken forældrene eller kommunerne en krone for hjælpen.
  Ventetiden for en plads på julemærkehjemmene kan i dag være op til 13 måneder lang. Men der skal penge i kassen, hvis der fortsat skal være pladser at vente på overhovedet.
  